Helsinkiläinen Merja luuli joutuneensa Piilokameran uhriksi, kun Maunulan S-Marketin kassaneiti vaati naiselta henkilöpapereita nähtäväksi.

S-marketista muistutettiin, että asiakkaan iän arvioiminen on haastavaa ja riippuu myyjän tulkinnasta. Kuva ei ole Maunulan S-marketista.

Helsinkiläinen 52-vuotias Merja hämmentyi, kun häneltä kysyttiin paperit Maunulan S-marketissa.

Merja osti Maunulan lähikaupassa viime tiistaina kolme siideriä muiden ostosten yhteydessä, kun erikoinen tilanne tuli kassalla eteen.

Vuonna 1963 syntyneellä Merjalla ei ole muita henkilöllisyystodistuksia kuin passi ja passi oli tällä kertaa kotona.

Ensin Merja luuli tilannetta vitsiksi ja oletti olevansa Piilokamera-ohjelmassa. Kun hän ei pystynyt todistamaan myyjälle pyydettäessä ikäänsä, takavarikoi nainen siiderit hihnalta varmoin ottein. Tilanteesta hölmistynyt Merja kuvailee, ettei osannut tilanteessa kysellä juuri perusteita toiminnalle.

– Menin siinä jotenkin ihan sokkiin. Sen sain siinä kassalla sanottua, että tämä on ihan naurettavaa, hän kertoo.

Merja haluaa tähdentää, ettei kyse voinut olla väärinkäsityksestä.

– Näytän juuri sen ikäiseltä kuin olenkin, hän kertoo.

Lähikauppa boikottiin

Kaupasta ulos astellut Merja sanoo olleensa kiusaantuneesta tilanteesta niin suuttunut, että hän päätti kävellä välittömästi sata metriä kotiinsa hakemaan passiaan. Passin kanssa siideriostokset sitten onnistuivat.

– Kun olen kertonut tapahtuneesta muille, he ovat sanoneet, että tuo ei voi olla totta. Kukaan ei uskoa minua, hän naureskelee.

Tilanteen nöyryyttäväksi kokenut nainen aikoo kuitenkin boikotoida lähikauppaansa jatkossa.

”Joissain yksiköissä ikää voitu nostaa”

S-market Maunulan päällikkö Pia Elo kieltäytyi kommentoimasta tapausta. Hän pyysi ottamaan yhteyttä HOK-Elannon S-marketin ketjujohtajaan Kimmo Nikulaan.

Nikulan mukaan yleinen sääntö on, että henkilöllisyystodistus kysytään asiakkailta, jotka näyttävät alle 30-vuotiailta.

– Joissakin yksikössä asia on haluttu varmistaa viimeisen päälle ja ikää on voitu nostaa väliaikaisesti niin, että alle 50-vuotiailta näyttäviltä varmistetaan henkilöllisyystodistus.

Nikulan mukaan ei ole yleistä, että alle 50-vuotiailta kysyttäisiin paperit.

– Mutta on se mahdollista, että joku yksikkö haluaa terästää asiaa ja muistuttaa erityisen vahvasti, ettei varmastikaan myydä alaikäiselle.

Johtaja pahoillaan tapauksesta

Ketjujohtaja huomauttaa, että asiakkaan iän arvioiminen on haastavaa ja riippuu myyjän tulkinnasta.

– Se on jokaisen henkilökohtainen näkemys. Ihmiset näyttävät kovin eri-ikäisiltä ja ihmiset tulkitsevat asioita eri tavalla.

Nikula on pahoillaan siitä, että Merja aikoo boikotoida lähikauppaansa tapauksen myötä.

– Joku voi asiasta (papereiden kysymisestä) pahoittaa mielensä, mutta jollekin se voi olla myönteinen asia. Mutta tietysti olen pahoillani, jos hän loukkaantui tästä.